महाराष्ट्र भूषण पुरस्कार कार्यक्रम में शामिल हुए 8 लोगों की हीटवेव से मौत
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
महाराष्ट्र के नवी मुंबई में रविवार दोपहर महाराष्ट्र भूषण पुरस्कार का आयोजन किया गया था। कार्यक्रम में हीटवेव की वजह से 8 लोगों की मौत हो गई। मुख्यमंत्री शिंदे ने अस्पताल विजिट के बाद मौतों की पुष्टि की।खारघर इलाके के घुले मैदान में गृहमंत्री अमित शाह, मुख्यमंत्री एकनाथ शिंदे और डिप्टी सीएम देवेंद्र फडणवीस की मौजूदगी में हुए कार्यक्रम में लाखों की तादाद में लोग शामिल हुए थे।
आज की अन्य प्रमुख खबरें...
US में शूटिंग, 4 लोगों की मौत, 20 घायल
अमेरिका के अल्बामा राज्य के डेविले में फायरिंग से चार लोगों की मौत हो गई, 20 लोग घायल हैं। घटना एक टीनएजर की बर्थडे पार्टी के दौरान हुई। हमलावर के बारे में फिलहाल कोई जानकारी सामने नहीं आई है। सभी घायलों को हॉस्पिटल में एडमिट कराया गया है। इनमें भी ज्यादातर नाबालिग ही हैं। 
जम्मू-कश्मीर के जोजिला में एवलांच, सीमा सड़क संगठन ने फंसे पांच वाहनों और टूरिस्ट को निकाला
जम्मू-कश्मीर के जोजिला में रविवार को एवलांच (हिमस्खलन) आया। 5 वाहन उसकी चपेट में आ गए। सीमा सड़क संगठन और स्थानीय पुलिस ने वाहनों में सवार टूरिस्ट और वाहनों को वहां से सुरक्षित निकाला।
हैदराबाद में रेसिडेंशियल कॉम्प्लेक्स में आग लगी, दंपती और उनके 7 साल के बेटे की मौत
हैदराबाद में रविवार तड़के एक रेसिडेंशियल कॉम्प्लेक्स में आग लगने से एक परिवार के तीन सदस्यों की मौत हो गई। इनमें एक दंपती और उनका 7 साल का बेटा शामिल है। हादसे में चार अन्य लोग घायल हो गए। आग सुबह करीब चार बजे लकड़ी डिपो में लगी और कुशाईगुड़ा इलाके में पास की तीन मंजिला बिल्डिंग में फैल गई। आग और धुआं और बिल्डिंग की दूसरी मंजिल तक फैल गई, जहां एक फ्लैट में दंपती नरेश (32) उनकी पत्नी और उनका बेटा सो रहे थे। पुलिस ने बताया कि दम घुटने और जलने से तीनों की मौत हो गई।
अहमदाबाद कोर्ट ने केजरीवाल को 23 मई को हाजिर होने के लिए समन भेजा, PM की डिग्री मांगने का मामला
प्रधानमंत्री नरेन्द्र मोदी की डिग्री मांगने पर गुजरात यूनिवर्सिटी ने दिल्ली के CMअरविंद केजरीवाल पर मानहानि का दावा किया है। इस केस में अहमदाबाद कोर्ट ने केजरीवाल को 23 मई को हाजिर होने के लिए समन भेजा है।
मुजफ्फरनगर में 10 साल के लड़के ने 3 साल की मासूम से किया रेप, बहाने से स्कूल की छत पर ले गया था
उत्तर प्रदेश के मुजफ्फरनगर के एक स्कूल में 10 साल के लड़के ने 3 साल की बच्ची के साथ रेप किया। पुलिस के मुताबिक आरोपी नाबालिग लड़का पहली क्लास का स्टूडेंट है, जबकि लड़की प्लेग्रुप में पढ़ती है। लड़का, मासूम को बहाने से स्कूल की छत पर ले गया, जहां उसके साथ गलत काम किया।
यह घटना शनिवार की है। मासूम जब घर पहुंची तब परिवार को इसकी जानकारी मिली। इसके बाद पैरेंट्स ने पुलिस में शिकायत दर्ज की, जिसके बाद लड़की को मेडिकल जांच के लिए भेज दिया गया है और पुलिस ने लड़के को हिरासत में ले लिया है।
असम में पैसेंजर बस से भारी मात्रा में विस्फोटक बरामद
असम पुलिस ने गोलपारा जिले में एक पैसेंजर बस से भारी मात्रा में विस्फोटक बरामद किया है। पुलिस ने दो लोगों से 998 डेटोनेटर्स और 1,162 जिलेटन की छड़ें बरामद की हैं। जिले के ASP ऋतुराज डोले ने बताया कि बस मेघालय से आ रही थी और मामले में दो लोगों को गिरफ्तार किया गया है।
बंगाल में गर्मी के चलते सोमवार से शनिवार तक सभी स्कूल-कॉलेज बंद रहेंगे
मुख्यमंत्री ममता बनर्जी ने पश्चिम बंगाल के सभी स्कूल-काॅलेज बंद रखने का ऐलान किया है। बंगाल में इस समय भीषण गर्मी पड़ रही है, जिसके चलते सोमवार 17 अप्रैल से 22 अप्रैल तक स्कूल-कॉलेज बंद रहेंगे।
काेयम्बटूर के जंगल में लगी आग बुझाने वायु सेना का MI-17 हेलिकॉप्टर तैनात
भारतीय वायु सेना (IAF) ने रविवार को कोयम्बटूर के मदुक्कराई जंगल में लगी आग से लड़ने के लिए एक Mi-17 हेलिकॉप्टर तैनात किया है। वायु सेना के दक्षिणी मुख्यालय में कोयम्बटूर फॉरेस्ट डिवीजन की आग के बारे में जानकारी मिली थी। 16 अप्रैल को एयरफोर्स के Mi-17 V5 हेलिकॉप्टर को 'बांबी बकेट' ऑपरेशन में लगाया गया ताकि आग को बुझाया जा सके।
मुंबई में अमित शाह ने अप्पासाहेब धर्माधिकारी को महाराष्ट्र भूषण अवॉर्ड से किया सम्मानित
केंद्रीय गृह मंत्री अमित शाह ने मुंबई में सामाजिक कार्यकर्ता दत्तात्रेय नारायण धर्माधिकारी उर्फ अप्पासाहेब धर्माधिकारी को महाराष्ट्र भूषण पुरस्कार से सम्मानित किया। इस मौके पर महाराष्ट्र के सीएम एकनाथ शिंदे और डिप्टी सीएम देवेंद्र फडणवीस मौजूद थे।
दुबई में 5 मंजिला इमारत में आग, 4 भारतीयों समेत 16 लोगों की मौत
दुबई के अल रस इलाके में एक 5 मंजिला इमारत में आग लग गई। इस दौरान 4 भारतीयों समेत 16 लोगों की मौत हो गई। 9 लोग घायल बताए जा रहे हैं। हादसा शनिवार शाम हुआ। मृतकों की पहचान आज हुई। पुलिस ने कहा मरने वालों में भारतीय सोशल वर्कर नसीर वतनपल्ली शामिल है। इसके अलावा केरल में रहने वाले एक दंपत्ति की भी मौत हुई है। वहीं, तमिलनाडु में रहने वाला एक और शख्स भी मारा गया है। आग लगने की वजह फिलहाल सामने नहीं आई है।
देश में कोरोना केस घटे, शनिवार को मिले 10 हजार 93 नए कोरोना मरीज, 23 लोगों की मौत
बीते 24 घंटे में देश में कोरोना के 10,093 नए केस दर्ज किए गए हैं, जबकि 23 लोगों की मौत हुई है। एक्टिव केस बढ़कर 57,542 हो गए हैं। इससे पहले शुक्रवार को 10 हजार 753 और गुरुवार को 11 हजार 109 मामले सामने आए थे। पूरी खबर पढ़ें...
सेंट्रल मैक्सिको के वॉटर पार्क में फायरिंग, 7 साल के बच्चे समेत 7 लोगों की मौत
सेंट्रल मैक्सिको के वॉटर पार्क में शनिवार देर रात फायरिंग हुई। एक 7 साल के बच्चे समेत 7 लोगों की मौत हो गई। पुलिस ने कहा कि हमें घटनास्थल पर 3 महिलाओं, 3 पुरुषों और एक बच्चे का शव मिला। एक व्यक्ति को घायल हुआ, उसे अस्पताल ले जाया गया है। हमलावर को पकड़ा नहीं जा सका है। पुलिस मामले की जांच कर रही है। पूरी खबर पढ़ें...
कर्नाटक के पूर्व सीएम जगदीश शेट्‌टार ने भाजपा छोड़ी, चुनाव का टिकट न मिलने से नाराज थे
कर्नाटक के पूर्व मुख्यमंत्री जगदीश शेट्‌टार ने शनिवार-रविवार की दरम्यानी रात भाजपा और विधानसभा से इस्तीफा दे दिया। 10 मई को हाेने वाले राज्य विधानसभा चुनावों में उन्हें टिकट न दिए जाने से वे पार्टी से नाराज चल रहे थे। उन्होंने शनिवार को पार्टी हाईकमान को चेतावनी दी थी कि पार्टी रविवार तक उनका टिकट फाइनल नहीं करती है तो उन्हें सख्त फैसला लेना पड़ेगा। हालांकि, उन्होंने कहा है कि वे आगामी चुनाव जरूर लड़ेंगे। पूरी खबर पढ़ें...
कोरोना के बढ़ते केसेस के बीच मद्रास हाईकोर्ट के कैंपस में मास्क पहनना अनिवार्य किया
देश में कोरोना के बढ़ते केसेस के बीच मद्रास हाईकोर्ट ने कैंपस में मास्क पहनना अनिवार्य कर दिया है। सोमवार से कोर्ट परिसर में दाखिल होने वाले हर शख्स को मास्क पहनना होगा और सोशल डिस्टैंसिंग का पालन करना होगा। कोर्ट ने लोगों से यह भी अपील की है कि अगर उनका केस कोर्ट में लिस्टेड नहीं है, तो वे कोर्ट न आएं।
एनपी सौद बनेंगे नेपाल के नए विदेश मंत्री
नेपाली कांग्रेस के केंद्रीय सदस्य एनपी सौद जल्द ही नेपाल के नए विदेश मंत्री बनने जा रहे हैं। उनकी नियुक्ति को लेकर प्रधानमंत्री पपुष्प कमल दहल और कांग्रेस अध्यक्ष शेर बहादुर देउबा ने शनिवार को सहमति दी। एनपी सौद रविवार को विदेश मंत्री पद की शपथ लेंगे। इससे पहले वे 2014 में सुशील कोइराला की सरकार में सिंचाई मंत्री थे।